b'\n_START_ARTICLE_\nVuosaari-lehti\n_START_PARAGRAPH_\nVuosaari-lehti on vuonna 1965 perustettu Helsingin Vuosaaren kaupunginosan asioita k\xc3\xa4sittelev\xc3\xa4 ilmaisjakelulehti. Lehti ilmestyy kerran viikossa keskiviikkoisin. Sen levikki oli vuoden 2007 kev\xc3\xa4\xc3\xa4ll\xc3\xa4 noin 18\xc2\xa0000 kappaletta. Levikki nousee jatkuvasti Vuosaaren asukasm\xc3\xa4\xc3\xa4rien kasvun tahdissa._NEWLINE_Lehden p\xc3\xa4\xc3\xa4toimittajana toimi aina vuoteen 2000 asti kirjailija, ent. kaupunginvaltuutettu ja opettaja Esko Honkanen. Toimittaja Aarne Taussi j\xc3\xa4i el\xc3\xa4kkeelle vuonna 1981 ja h\xc3\xa4nen tilalleen tuli Eskon poika Eero Honkanen, joka toimii nyky\xc3\xa4\xc3\xa4n lehden p\xc3\xa4\xc3\xa4toimittajana._NEWLINE_Idean it\xc3\xa4helsinkil\xc3\xa4isen lehden julkaisemisesta sai "Vuosaaren keisari" Martti Ilveskorpi, joka ehdotti Esko Honkaselle lehden perustamista. Lehti perustettiinkin ja Urheilu- ja Askarteluseura ry (sittemmin Vuosaari-Kilta) aloitti sen julkaisun. Vuonna 1993 julkaisuoikeudet siirtyiv\xc3\xa4t lehte\xc3\xa4 tukemaan perustetulle Vuotieto Oy:lle, jossa olivat mukana Vuosaari-S\xc3\xa4\xc3\xa4ti\xc3\xb6, Vuosaari-Seura ja Vuosaari-Kilta. Nyky\xc3\xa4\xc3\xa4n lehden kustantaa lehden toimittajien oma yhti\xc3\xb6._NEWLINE_Lehden palstoilla on k\xc3\xa4sitelty eri n\xc3\xa4k\xc3\xb6kulmista niin politiikkaa, rakentamista, lukijoiden mielipiteit\xc3\xa4 kuin urheiluakin. Paljon palstatilaa ovat saaneet my\xc3\xb6s taide- ja kulttuuriasiat, esimerkiksi runot ja novellit, mik\xc3\xa4 on melko poikkeuksellista pienelle ilmaisjakelulehdelle. Vuonna 1984 Helsingin kaupungin paikallislehtikilpailussa lehti saavuttikin kunniamaininnan ansiokkaasta ty\xc3\xb6st\xc3\xa4\xc3\xa4n Vuosaaren ja vuosaarelaisuuden hyv\xc3\xa4ksi._NEWLINE_Lehden linja on ollut maltillinen, mutta kaupunginosan kehitt\xc3\xa4miseksi se on tarjonnut asukkaiden ja p\xc3\xa4\xc3\xa4tt\xc3\xa4jien v\xc3\xa4lisen keskustelufoorumin. V\xc3\xa4lill\xc3\xa4 lehti on ilmaissut selke\xc3\xa4sti kielteisen kantansa esimerkiksi joihinkin Vuosaarta koskeviin rakennushankkeisiin, kuitenkin puolustuspuheenvuoron vastapuolelle j\xc3\xa4tt\xc3\xa4en. Vuosaari-lehti on helpottanut asukkaiden osallistumista alueen suunnitteluhankkeisiin kertomalla suunnitteluprosessien eri vaiheista.'